CELEX: 62018TN0540
Language: sl
Date: 2018-09-11 00:00:00
Title: Zadeva T-540/18: Tožba, vložena 11. septembra 2018 – ASL Aviation Holdings in ASL Airlines (Irska)/Komisija

5.11.2018   
            
            
               SL
            
            
               Uradni list Evropske unije
            
            
               C 399/49
            
         
      Tožba, vložena 11. septembra 2018 – ASL Aviation Holdings in ASL Airlines (Irska)/Komisija
      (Zadeva T-540/18)
      (2018/C 399/64)
      Jezik postopka: angleščina
      
         Stranke
      
      
         Tožeči stranki: ASL Aviation Holdings DAC (Swords, Irska) in ASL Airlines (Irska) Ltd (Swords) (zastopniki: N. Travers, Senior Counsel, H. Kelly, K. McKenna in R. Scanlan, solicitors)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  toženo stranko spozna za odgovorno na podlagi člena 268 PDEU in člena 340, drugi odstavek, PDEU za škodo v znesku približno 263,6 milijona EUR oziroma v drugem znesku, ki ga Sodišče določi za primernega, ki je tožečima strankama nastala zaradi nezakonitosti Sklepa Komisije C(2013) 431, zadeva COMP/M.6570 UPS/TNT Express, z dne 30. januarja 2013 o prepovedi koncentracije med družbama UPS in TNT Express NV ter posledično zato, ker je Komisija kršila pravico podjetja ASL do dobrega upravljanja;
               
            
                  —
               
               
                  toženi stranki naloži plačilo zamudnih obresti, ki začnejo teči z dnem razglasitve sodbe Sodišča o tej tožbi in do polnega plačila, po obrestni meri, ki jo Evropska centralna banka določi za svoje operacije glavnega refinanciranja, povečani za dve odstotni točki, in sicer na znesek 263,6 milijonov EUR oziroma drug znesek, ki ga Sodišče določi za primernega; in
               
            
                  —
               
               
                  toženi stranki naloži plačilo stroškov tega postopka.
               
            
         Tožbeni razlogi in bistvene trditve
      
      Toženi stranki zahtevata odškodnino za izgubo, ki jima je domnevno nastala zaradi Sklepa Komisije C(2013) 431, Zadeva COMP/M.6570 UPS/TNT Express (v nadaljevanju: Sklep), ki je bil s sodbo z dne 7. marca 2017, United Parcel Service/Komisija, T-194/13, EU:T:2017:144, razglašen za ničen.
      Tožeči strani v utemeljitev tožbe navajata pet razlogov.
      
                  1.
               
               
                  Prvi tožbeni razlog: v Sklepu so bila kršena pravna pravila, katerih namen je zagotoviti varstvo posameznikom, vključno s tožečima strankama, neposredna posledica te kršitve pa je bila, da tožeči stranki nista mogli uresničiti koristi od dogovorov, h katerim sta pristopili novembra 2012.
               
            
                  2.
               
               
                  Drugi tožbeni razlog: ravnanje tožene stranke je s tem, da pri presoji prijavljene koncentracije očitno ni bilo v skladu s pravilnimi postopki nadzora koncentracij, zaradi česar je bil Sklep razglašen za ničen, tako odstopalo od pristopa, ki bi bil primeren z vidika pravic tožečih strank do dobrega upravljanja in do skrbnega ravnanja tožene stranke pri tej presoji, kot sta zagotovljeni s členom 18(3) Uredbe Sveta (ES) št. 139/2004, (1) členom 41 Listine Evropske unije o temeljnih pravicah in splošnimi načeli prava Unije, da so bila z njem kršena pravna pravila, katerih namen je posameznikom, na katere se je ta Sklep neposredno nanašal, vključno s tožečima strankama, zagotoviti varstvo.
               
            
                  3.
               
               
                  Tretji tožbeni razlog: pri Sklepu so bile storjene očitne in resne napake, ki so vplivale na presojo tožene stranke o prijavljeni koncentraciji, kot trdi družba UPS v tožbi za ugotovitev nepogodbene odgovornosti, ki jo je vložila zoper Komisijo v zadevi T-834/17 – na katero se tožeči stranki sklicujeta v interesu zanesljivega in pravilnega izvajanja sodne oblasti, da bi utemeljili svoj odškodninski zahtevek – in sicer pri analizi koncentracije cen, analizi učinkovitosti, analizi konkurenčnih zmogljivosti družbe FedEx in analizi konkurenčne bližine, ki jih je tožena stranka opravila v Sklepu.
               
            
                  4.
               
               
                  Četrti tožbeni razlog: tožeči stranki sta upravičeni do odškodnine za nepogodbeno odgovornost tožene stranke, ker je ta s postopkovno nezakonitostjo Sklepa in prepovedjo prijavljene koncentracije kršila pravico tožečih strank do svobodne gospodarske pobude in njuno lastninsko pravico, kot sta zagotovljeni s členoma 16 in 17 Listine evropske unije o temeljnih pravicah ter splošnimi načeli prava Unije.
               
            
                  5.
               
               
                  Peti tožbeni razlog: zaradi kršitev so tožečima strankama nastale izgube, ker bi imeli tožeči stranki možnost uresničiti koristi iz dogovorov, h katerim sta pristopili novembra 2012, če teh kršitev ne bi bilo, zaradi česar je treba tožeči stranki s priznanjem odškodnine postaviti v tak položaj, v katerem bi bili, če ne bi bilo nezakonitega Sklepa, ta tožba pa je edini način za zagotovitev takega povračila škode.
               
            
         (1)  Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah) (UL, posebna izdaja v slovenščini, poglavje 8, zvezek 3, str. 40).